Indledningsvist kan jeg oplyse, at det ikke er korrekt, at dine bonusbørn er arvemæssigt sidestillet med dine biologiske børn, fordi de har boet fast hos jer i over to år. Ifølge arveloven er det din mand og dine tre biologiske børn, der er arvinger efter dig. Dine bonusbørn arver dig ikke automatisk, uanset hvor længe I har boet sammen. Dine bonusbørn vil kun arve efter dig, hvis du har begunstiget dem i et testamente. Tilsvarende er arvingerne efter din mand, ifølge arveloven, dig og hans seks biologiske børn. Du skriver, at I har oprettet et testamente for at sikre en lige fordeling mellem jeres børn. Men da I har fået flere børn siden, og du er i tvivl om indholdet af testamentet, herunder om det er den rigtige løsning for dig, vil jeg helt klart anbefale, at I gennemgår testamentet sammen med en advokat og får foretaget de ændringer, I finder nødvendige. Da jeg ikke har set testamentet, kan jeg ikke svare på, om det stiller dine børn dårligere end dine bonusbørn. Ingen tvang Men eftersom dine bonusbørn ikke er tvangsarvinger efter dig, kan du sagtens beslutte, at de ikke skal arve dig, hvis du ikke ønsker det. Hvis du dør før din mand, og din mand arver en del efter dig, vil arven efter ham som længstlevende blive fordelt mellem alle hans seks børn. På den måde vil det, din mand har arvet efter dig, gå til både jeres fælles børn og dine bonusbørn. Uanset om dine bonusbørn skal arve efter dig eller ej, er det korrekt, at værdigenstande bliver modregnet i den øvrige arv. Hvis det kun er dine egen børn, der skal arve, og det ene barn skal have nogle værdigenstande, vil værdien af genstandene blive fratrukket i dette barns arv. Alt dette gælder for jeres almindelige formue. Du nævner selv pensioner og forsikringer. De udbetales uden om boet i forbindelse med dødsfald. I langt de fleste tilfælde udbetales pensioner og forsikringer til nærmeste pårørende, hvilket i jeres tilfælde er ægtefællen. Hvis man ikke har en ægtefælle, er det børnene (biologiske børn) der er nærmeste pårørende. Pension og forsikring Udover, at jeg anbefaler, at I kontakter en advokat og får gennemgået testamentet for at sikre, at det er i overensstemmelse med jeres nuværende familiesituation og jeres ønsker, vil jeg anbefale jer at kontakte jeres pensions- og forsikringsselskaber for at høre, hvem jeres pensioner og forsikringer udbetales til i tilfælde af død. I langt de fleste forsikrings- og pensionspolicer kan man indsætte en eller flere begunstigede med deres navn, hvis man ikke ønsker, at beløbet skal fordeles efter, hvem der er nærmeste pårørende.